钦定古今图书集成/明伦汇编/宫闱典/第042卷 > 《册皇后内制》阙名
## 钦定古今图书集成/明伦汇编/宫闱典/第042卷 > 《册皇后内制》阙名

皇帝若曰：“天地定位，阴阳相成，人道贯之以纲大伦，
后德配之以熙内治。圣人有以端其本也，故造舟之
迎言乎备；诗人有以美其化也，故《周南》之风著乎始。
粤朕冲昧，祗若丕构，深惟承荷之重，辅佐攸艰，用简
纳贤明，协于神人之望。”咨尔赠尚书令冀王，配享太
祖庙庭。曹彬孙女，惟乃祖克有武力，勤劳王家，保勋
不伐，飨厥终庆，教流后昆，薰然慈和，善祥凭积，生此
邦媛，其渐积醇𬪩，发闻馨香，所从来远矣。起居粗习，
不待姆师之训；风容矩度，自为宗党之宪。长秋旷位，
阴教未序，咨求训范，统正六列。宗公鼎臣，诵言于朝，
愿即嘉时，聿申典礼。朕以《春秋》之义，必娶大国，挚畴
之家，乃称福耦。谋及泰筮，聘以谷珪，“惟吉之从，有命
既集。今遣使工部尚书同平章事李迪、副使户部侍
郎参知政事王随，持节册命尔为皇后。”钦哉！夫惟肃
恭可以事上，夫惟谦裕可以接下。泰而能约则骄弗
至；动而慎思，则悔弗萌。懋乃后德，修乃嫔职。奉承宗
庙，仪刑家国。永绥无疆之祚，不其韪欤！